དཔེ་མཚོན་ཞིག་ཞུས་ན་ལོ་ཞིག་གི་ལོ་སར་ཚེས་གཅིག་གི་ཞོགས་པར།ངས་ལྷ་སའི་བསྐོར་ལམ་དུ་བརྐྱངས་ཕྱག་འཚལ་བའི་གྲྭ་བཙུན་ཉིས་བརྒྱ་ལྷག་གི་རྗེས་བསྙེགས་ཏེ་རང་ཉིད་ཀྱི་རིན་གོང་ཆུང་བའི་པར་ཆས་བཟུང་ནས་བྱང་ཆ་བྲལ་པའི་ལག་རྩལ་གྱིས་ནམ་རྒྱུན་མཐོང་དཀོན་པའི་ཁོང་ཚོས་མཉམ་གཅིག་ཏུ་བརྐྱངས་ཕྱག་འཚལ་བའི་བརྗིད་ཉམས་ལྡན་པའི་རྣམ་པ་འདིར་རྒྱང་རིང་ནས་འདྲ་པར་བསྐྱོན་པ་ཡིན།པདྨ་འདབ་བརྒྱད་བཞད་འདྲའི་རི་ཚོགས་ཀྱི་དབུ་རྩེར་ཁ་སང་གི་ཁ་བའི་གཡོགས་ཤིང༌།དེའི་ཡང་སྟེང་ན་སྔོ་ཞིང་མཐིང་ལ་ཡིད་དབང་འཕྲོག་པའི་ཨ་སྔོན་དང་སྤྲིན་ཕུང་ཚོམ་བུར་བཀྲའོན་ཏེ་པར་ཆས་ཤེལ་སྒོ་ཅུང་ཉེ་སར་བསྐོར་བ་ན་དེ་དག་ཅི་ཡིན་ནམ།ཕན་ཚུན་དྲ་བ་བཞིན་འཐེན་པའི་གློག་སྐུད་དང་མཐོ་དམའ་མི་མཉམ་པའི་ཁང་བརྩེགས།གཅིག་གྲལ་གཅིག་ཏུ་མཐུད་པའི་ཚོང་ཁང་དང་ཟ་ཁང༌།ཡར་འགྲོ་མར་འོངས་མཚམས་ཆད་མེད་པའི་རླངས་འཁོར་དང་མི་ཚོགས་ཀྱི་འཚང་ཀ་ཤིག་ཤིགཁྲོམ་སྲང་གི་མི་ཚང་མས་ནང་ལོག་ན་དར་ཁྱབ་ཆེ་བའི་ལྭ་བ་བཟོ་དབྱིབས་གཅིག་པ་རྐྱང་རྐྱང་མནབས་འདུགལྷ་སའི་ཕྱི་བསྐོར་གྱི་ལམ་ཁ་ཕྱེད་ཀ་ལས་མང་བ་གྲོང་ཁྱེར་གྱི་དཀྱིལ་ནས་བརྒལ་དགོས་ཀྱི་ཡོད་སྟབས།བརྐྱངས་ཕྱག་འཚལ་བའི་གྲྭ་བཙུན་ཉིས་བརྒྱ་དེ་དག་ནས་གྲོང་ཁྱེར་དཀྱིལ་བརྒྱུད་ནས་གོག་བགྲོད་བྱེད་དགོས་པ་དང༌།ལན་རེར་མི་ཚོགས་ཀྱི་འཚང་ཀ་ཤིག་ཤིག་གི་ཁྲོམ་སྲང་བཞི་མདོ་འཕྲེད་བརྒལ་གནང་དགོས་པས་ན།ཁོང་ཚོའི་ཁྲོད་དགུང་ལོ་ཆུང་ཤོས་དེ་ལོ་ན་བརྒྱད་དགུ་ཙམ་གྱི་གྲྭ་བཙུན༼བཙུན་མ་ཆུང་ཆུང་ཁ་ཤས་ཡོད་པ་ཧ་ཅང་སྙིང་རྗེ་བོ་འདུག༽ཡིན་ཞིང་ཅུང་ཙམ་འཚུབ་ཆ་ལངས་པའི་ཉམས་ཤིག་འདུག་ལ།ཡང་ཁ་ཤས་ནས་རྩེད་སྤྲོར་ཞེན་ནས་ཧེ་ཧེ་ཞེས་གད་མོ་དགོད་ཞོར་མགྱོགས་པོར་ཕར་བརྒལ་བྱེད་ཀྱིན་འདུགདགུང་ལོ་རྒན་པ་ཚོས་ཅི་ཡང་མི་སྙམ་པར་མིག་གཉིས་གཡོ་བ་མེད་པར་མདུན་ལ་རིག་པ་སྒྲིམ་ནས་གོ་རིམ་ཡོད་པའི་ངང་ལུས་ཚད་ཀྱི་མཚམས་ནས་གོམ་པ་གསུམ་རེ་མདུན་དུ་སྤོས་ཏེ་བརྐྱངས་ཕྱག་འཚལ་གྱིན་འདུགལམ་ཁ་འགགས་པའི་རླངས་འཁོར་ཆུང་བ་དང་གླ་ལེན་རླངས་འཁོར།འགྲུལ་སྐྱེལ་རླངས་འཁོར་ཆུང་བ་སོགས་མང་ཆེ་ཤས་ནས་བཟོད་སེམས་ཀྱིས་ངང་སྒུག་བྱེད་བཞིན་ཡོད་ལ།ཡང་ཁ་ཤས་ནས་ཧ་ཅང་སུན་སྣང་གིས་ཤུགས་ཀྱིས་རླངས་འཁོར་དུང་སྒྲ་སྒྲོག་བཞིན་འདུགགདོང་པ་ནག་པོའི་ཉེན་རྟོག་དམག་མིའང་ནམ་རྒྱུན་ལས་མང་དུ་ཕྱིན་ཡོད།རྐང་འཐེན་འཁོར་ལོ་གཏོང་མཁན་དང་ལྷམ་བཟོ་པ།ཅ་ལག་ཙག་ཙིག་བཙོང་མཁན་དང་ཁང་པར་ཚོན་རྩི་བྱུག་མཁན།ལཱིང་པན་བཙོང་མཁན༼ཁོ་ཚོ་མང་ཆེ་བ་རྒྱ་ཡུལ་ནས་ཡོང་པའི་ཞོར་ལས་འཚོལ་མཁན་ཡིན།རྩོམ་པ་པོའི་མཆན།༽ཚོ་སྔར་བཞིན་རང་རང་སོ་སོའི་ལྟོ་གོས་ཀྱི་ཆེད་དུ་བྲེལ་བཞིན་ཡོད།ལྷ་སའི་བགྲེས་པོ་ཚོས་སྔར་བཞིན་ཨབ་སོ་ཞེས་པའི་སྤུ་འཁྱིལ་བའི་ཁྱི་གུ་ཆུང་ཆུང་དང་ཡང་ན་གདོང་ལ་མཚལ་མདོག་དམར་པོ་བྱུགས་པའི་ཚེ་ཐར་ལ་བཏང་བའི་ལུག་རེ་ཁྲིད་ནས་སྤྲོ་བསང་གི་གོམ་པ་རྒྱག་བཞིན་ལྷོད་གཡེང་གིས་སྐོར་བར་ཕེབས་བཞིན་མཆིས།དེ་བཞིན་དུས་ཚིགས་འདིར་མང་པོ་མཐོང་རྒྱུ་མེད་པའི་ཡུལ་སྐོར་སྤྲོ་འཆམ་འགྲུལ་བའི་ཆ་ལུགས་འདྲ་བ་ཁ་ཤས་ནས་དགའ་མགུའི་འདྲ་པར་སྐྱོན་གྱིན་སྒྲོ་འདོགས་ཀྱིས་ཧང་སངས་པའི་རྣམ་འགྱུར་སྟོན་གྱིན་འདུག